
IX.  volebné obdobie

Návrh

UZNESENIE 
NÁRODNEJ RADY SLOVENSKEJ REPUBLIKY

z ... 2024,

k priamemu ohrozeniu čerpania finančných prostriedkov z fondov Európskej únie a Plánu obnovy a odolnosti

Národná rada Slovenskej republiky:
A) so znepokojením sleduje
- informácie o hroziacom zastavení prostriedkov z fondov Európskej únie a prostriedkov z Plánu obnovy, 
- obavy Európskej komisie a Európskeho parlamentu o stave právneho štátu a ochranu finančných záujmov Európskej únie v Slovenskej republike;

B) dôrazne vyzýva 
vládu Slovenskej republiky, aby do 10 dní odo dňa prijatia tohto uznesenia doručila Národnej rade Slovenskej republiky:
1. zoznam opatrení, ktoré vláda Slovenskej republiky vykonala na zabezpečenie ochrany finančných záujmov Európskej únie, 
2. kroky, ktoré vláda Slovenskej republiky plánuje vykonať v súvislosti s výhradami Európskej komisie v oblasti porušovania zásad právneho štátu,
3. časový plán a zoznam opatrení, ktoré vláda Slovenskej republiky plánuje prijať, aby Slovenská republika neprišla o finančné prostriedky z fondov Európskej únie a z Plánu obnovy a odolnosti.

DÔVODOVÁ SPRÁVA

	Navrhuje sa prijatie uznesenia Národnou radou Slovenskej republiky, ktorým poslanci Národnej rady Slovenskej republiky dôrazne vyzývajú vládu Slovenskej republiky (ďalej len „vláda“), aby doručila Národnej rade Slovenskej republiky časový harmonogram a  zoznam opatrení, ktoré vláda plánuje prijať, aby Slovenská republika neprišla o peniaze z eurofondov a Plánu obnovy, vrátane krokov, ktoré vláda plánuje realizovať v súvislosti s výhradami Európskej komisie v oblasti rozkladu právneho štátu na Slovensku.
Renomovaná zahraničná agentúra zverejnila správu, že Európska komisia analyzuje a pripravuje rozhodnutie, ktorým spustí proces zastavenia eurofondov a prostriedkov z Plánu  obnovy a odolnosti pre Slovensko. Toto rozhodnutie by bolo ekonomickou katastrofou pre Slovensko, keďže až 80% verejných investícii je realizovaných z eurofondov. 
Európska komisia zároveň potvrdzuje, že situáciu na Slovensku pozorne sleduje a analyzuje dopad všetkých krokov, ktoré vláda Slovenskej republiky podnikla, a ktoré spôsobili výrazné zhoršenie situácie v oblasti dodržiavania princípov právneho štátu a spravodlivosti. Zároveň zverejnené výhrady Európskej komisie, ako aj Správa Európskej komisie o stave právneho štátu na Slovensku potvrdzujú, že pretrvávajúcim problémom je zrušenie Úradu špeciálnej prokuratúry ako aj zrušenie elitného policajného útvaru NAKA, keďže vláda Slovenskej republiky nevie preukázať, že dokáže účinne ochrániť finančné záujmy Európskej únie pred podvodmi a rozkrádaním. Skúsení prokurátori boli vyštvaní, elitní vyšetrovatelia, ktorí pracovali na zložitých ekonomických kauzách boli preradení za obchôdzkárov a boli im vzaté všetky prípady na ktorých pracovali. Reputácii Slovenska nepomáhajú ani kauzy, ako napríklad státisícová dotácia ministra pôdohospodárstva Slovenskej republiky Takáča na predražený  projekt svojho kolegu z vládnej koalície Migaľa, ktorá vyvoláva oprávnené obavy z klientelizmu. 
Na hroziace nebezpečenstvo upozorňuje nielen opozícia, ale už aj člen Rady pre rozpočtovú zodpovednosť, ktorý uviedol, že v prípade zastavenia eurofondov alebo peňazí z Plánu obnovy sa buď dramaticky znížia verejné investície alebo nám závratne narastie už aj tak vysoký deficit rozpočtu o dve až tri miliardy eur ročne. Zároveň sa radikálne spomalí hospodársky rast, keďže z Plánu obnovy a odolnosti očakávame tento rok investície vo výške dvoch miliárd eur a ďalšie dva roky 1,5 miliardy eur. Z  eurofondov to bude každý jeden rok tohto programového obdobia 1,5 miliardy eur. To znamená, že Slovensko môže prísť každý rok až o 3 miliardy eur, čo je viac ako polovica verejných investícií, ktoré sa každý rok realizujú. Budú ohrozené investície do obnovy nemocníc, výstavby a rekonštrukcie ciest, diaľníc, obnoviteľných zdrojov, školských zariadení, na vedu a výskum, boj proti klimatickým zmenám, ale aj na investície do sociálnej oblasti. 
Všetci slovenskí občania budú trpieť kvôli tomu, že Robert Fico a celá vládna koalícia uprednostnili ochranu svojich kamarátov pred spravodlivosťou a zakrývajú zločiny ľudí, ktorí okrádali Slovensko. Namiesto posilňovania právneho štátu a boja proti korupcii, stavajú svoje vlastné politické záujmy nad budúcnosť Slovenska a nad prosperitu obyvateľov.
Eurofondy patria ľuďom, nie skorumpovaným politikom a ich oligarchom, ako to bolo za predchádzajúcich Ficových vlád. Kvôli súčasnej neschopnej vláde nám hrozia historicky najväčšie škody od vzniku samostatnej Slovenskej republiky, ktoré budú mať pre Slovensko ďalekosiahle a nedozierne následky, budú viesť k úpadku a na dlhé roky zastavia rozvoj a prosperitu krajiny.  
S cieľom zastaviť túto iminentnú hrozbu navrhujeme zaviazať vládu Slovenskej republiky, aby sa prestala nečinne pozerať, ako Slovensku hrozia obrovské hospodárske škody a začala konať v prospech obyvateľov Slovenska. 
